tartuNLP/wikipedia-smugri-20251201 huggingface dataset:
Vuonoksen kaivos

Vuonoksen kaivos sijaitsee Outokummussa Pohjois-Karjalassa. Maanalaisesta kaivoksesta louhittiin pääasiassa kuparia ja se oli toiminnassa vuosina 1972–1985. Avolouhoksen pääasiallinen tuote oli nikkeli ja se toimi vuosina 1971-1977. Malmin pitoisuudet olivat 2–2,5 % kuparia, 1–1,5 % sinkkiä, 22 % rautaa, 0,3 % nikkeliä ja 15 % rikkiä. Kummastakin louhittiin malmia noin 5,5 miljoonaa tonnia. Vuonoksen esiintymä löytyi Outokumpu Oy:n malminetsinnän työn tuloksena vuonna 1965 noin 5 kilometrin päästä Outokummun keskustasta. Kaivoksen rakentaminen alkoi vuonna 1967 ja rikastamo käynnistyi vuonna 1971. Hallinnollisesti Vuonoksen kaivos kuului Outokummun kaivoksen alaisuuteen. 
Kaivokseen perustettiin vuonna 1985 Vuonos Oy -niminen yritys, joka viljeli herkkusieniä ja jalosti niitä. Toiminnasta ei tullut kannattavaa, ja se päättyi parin vuoden kuluttua. Outokumpu Oyj myi alueen Finnminerals Oy:lle talkin tuotantoa varten ja osittain Pielisen Betoni Oy:lle, joka perusti sinne elementtitehtaan.
Vuonoksen rikastamolla käsitellään nykyään Polvijärveltä louhittavaa talkkimalmia, joka jalostetaan rikastamon viereen rakennetulla talkkitehtaalla pääasiassa paperiteollisuuden käyttämiksi talkkituotteiksi. Rikastamon ja talkkitehtaan omistaa Mondo Minerals B.V.
Amiraliteetin M-luokka

Amiraliteetin M-luokka (toisinaan lyhyesti vain M-luokka) oli Britannian kuninkaallisen laivaston alusluokka, johon kuului 85 vuosina 1914-1916 valmistettua hävittäjää. Alukset palvelivat ensimmäisessä maailmansodassa ja pääosa sodasta selvinneistä aluksista myytiin romutettavaksi pian sodan päätyttyä.
Luokan alukset pohjautuivat edeltäneeseen Laforey-luokkaan ja kaikilla näillä aluksilla oli kolme pyöreää savuhormia.
1913-1914 laivasto-ohjelmaan kuuluneet alukset.
Luokan aluksista kuusi tilattiin vuosien 1913-1914 laivasto-ohjelmassa. Nämä alukset poikkesivat sodan ajan hätäohjelmissa tilatuista 1 010 tonnin uppoumallaan sekä hieman pienempinä.
Näiden lisäksi oli valmistumassa kolme alusta Yarrowilla, kaksi Thornycroftilla ja kaksi Hawthorn Lesliellä telakoiden omien suunnitelmien mukaisina. Lisäksi kolme alusta - "HMS Marksman", "HMS Menace" ja "HMS Monitor" - oli tarkoitus tilata vuosien 1914-1915 laivasto-ohjelmassa, mutta niiden tilaus peruutettiin jo ennen kuin tilauksia oli allokoitu telakoille. Alusten tilaus muutettiin kahdeksi Marksman-luokan laivueenjohtajaksi.
Hätäohjelmissa valmistuneet alukset.
Hätäohjelmissa valmistuneet alukset sisältyivät viiteen tilaukseen. Aluksilta poistettiin risteilyturbiinit, jotka oli asennettu ennen sotia valmistuneisiin aluksiin. Savuhormit korotettiin saatujen kokemusten mukaisesti ja toinen nelituumainen asennettiin puolikannelle kuten Laforey-luokan aluksissa.
Ensimmäiset kuusitoista alusta tilattiin syyskuussa 1914 samoin kuin neljä Yarrowin telakan suunnittelemaa alusta. Osa varoista vapautui käytettäessä jo ennen sotaa vuosien 1914-1915 kymmenen hävittäjän hankintaan varattuja varoja.
Seuraavat yhdeksän alusta tilattiin marraskuun alussa samoin kuin Yarrowin suunnittelema "HMS Nerissa".
Marraskuun lopulla tilattiin vielä 22 alusta.
Helmikuussa 1915 tilattiin kuusitoista alusta, joiden lisäksi tehtiin tilaus kahdesta Thornycroftin M-luokan hävittäjästä. Kahdeksan aluksista toimitettiin hieman muista poikkeavana. Alusten savuhormit olivat kallistettuja ja niiden keularakennetta parannettu.
Toukokuussa tilattiin vielä kuusitoista paranneltua alusta sekä kaksi kummaltakin Thornycroftilta ja Yarrowilta telakoiden suunnittelemaa M-luokan alusta.
Paavo Aho

Paavo Aho (synt. Golovatscheff, 22. joulukuuta 1891 Helsinki – 19. huhtikuuta 1918 Kouvola) oli suomalainen yleisurheilija ja toimittaja.
Elämä.
Urheilu-ura.
Aho sijoittui vuoden 1912 olympialaisissa kuudenneksi kuulantyönnön kahden käden yhteistuloskilpailussa tuloksella 23,30 (12,72 + 10,58) ja kymmenenneksi tavallisessa kuulantyönnössä tuloksella 12,40.
Aho oli juoksemassa Suomen ennätystä 4 x 100 metrillä kesällä 1908 Tampereen SLU:n joukkueessa ja Tampereen Pyrinnössä seuraavana vuonna. Aho saavutti kaikki SM-mitalinsa Tampereen Pyrinnössä. Hän oli voittamassa jo 17-vuotiaana vuonna 1909 4 x 100 metrin juoksun ensimmäistä Suomen mestaruutta. Aho sai molempien käsien kuulantyönnön yhteistuloksissa kultaa 1911, hopeaa 1910 ja 1912. Antiikin kiekonheitosta tuli SM-pronssia 1911 ja 1912. Balttilaisissa kisoissa Malmössä 1914 Aho sijoittui kuulantyönnössä toiseksi.
Toimittajana.
Paavo Aho kirjoittautui ylioppilastutkinnon jälkeen opiskelijaksi Helsingin yliopistoon, mutta joutui isänsä kuoltua jättämään opiskelut ja siirtyi työelämään. Aho aloitti tamperelaisen "Aamulehden" toimitusharjoittelijana, josta hän siirtyi 1912 "Haminan Lehteen" ja 1918 "Kouvolan Sanomiin". 
Syksyllä 1917 Aho oli perustamassa Haminan suojeluskuntaa ja hänet valittiin myös sen päälliköksi. Sisällissodan aikana punaiset vangitsivat Ahon Kotkassa 29. maaliskuuta 1918. Hänet surmattiin myöhemmin Kouvolan ja Korian joukkomurhissa.
Kasli

Kasli () on kaupunki Tšeljabinskin alueella Venäjällä. Se sijaitsee Keski-Uralin itärinteellä 138 kilometriä Tšeljabinskista luoteeseen. Kaupunki on Kaslin piirin keskus. Asukkaita on 18 000 henkeä (vuonna 2009).
Paikkakunta on syntynyt vuonna 1747 rautatehtaan yhteyteen. 1800-luvun puolivälistä lähtien tehdas tunnettiin metallista valetuista korkeatasoisista taide-esineistään. Vuonna 1942 Kaslista tuli kaupunki. Nykyään siellä toimii mm. metalli- ja elektroniikkateollisuutta.
Kaupungissa on metallista valettuja taide-esineitä esittelevä museo. Nähtävyyksiin kuuluvat 1700-luvulla rakennettu tehtaanjohtajan talo, sairaala (1780), 1800-luvun tehdasrakennukset sekä koristeelliset puiset asuintalot.
Viktor Agejev

Viktor Ivanovitš Agejev (; 29. huhtikuuta 1936 Moskova – 30. tammikuuta 2023) oli Neuvostoliittoa edustanut vesipalloilija ja olympiamitalisti. Hän edusti seuratasolla Torpedo Moskovaa. Agejev voitti urallaan kolme olympiamitalia, hopeaa vuonna 1960 ja pronssia sekä vuonna 1956 että 1964. Hän teki olympialaisissa kaksi maalia, molemmat vuoden 1964 turnauksessa.
Purjehdus olympialaisissa

Purjehdus on ollut olympialaisten ohjelmassa vuoden 1900 kesäolympialaisista lähtien. Alun perin purjehduksen piti olla olympiaohjelmassa jo vuoden 1896 olympialaisissa, mutta epäsuotuisat sääolosuhteet pakottivat perumaan purjehdustapahtumat. Olympialaisten purjeveneluokat ovat vaihdelleet, ja olympialaisissa on kilpailtu monilla erityyppisillä kilpapurjehdusveneillä. Olympialaisten purjehdusta hallitsee lajin kattojärjestö, World Sailing. Menestyneimmät maat olympialaisten purjehduksessa ovat Iso-Britannia ja Yhdysvallat.
Olympialaisten veneluokat.
Olympiahistorian aikana purjehduksen veneluokat ovat vaihdelleet. Ensimmäisissä olympialaisissa purjehdittiin isoilla veneillä, joissa saattoi olla 10–12 hengen miehistö. Vuodesta 1924 alkaen ja kiihtyvästi 1950-luvulta lähtien olympiapurjehduksessa on suuntauduttu yhä pienempiin veneisiin. Naiset ja miehet kilpailivat samassa luokassa aina vuoden 1988 olympialaisiin asti, mistä lähtien naisille ja miehille on järjestetty omat kilpailunsa avoimen luokan kilpailujen lisäksi. Nykyään olympialuokassa on kymmenen kilpailutapahtumaa. Näistä neljä miehille, neljä naisille ja kaksi sekakilpailua.
Tapahtumataulukko.
&lt;br&gt;* XX = Vuonna 1900 osassa lajeissa oli kaksi eri kilpailua. Vuonna 1920 kilpailtiin joissakin lajeissa kahtena eri kilpailuna, vuosien 1907 ja 1919 säännöillä.
&lt;br&gt;* "(n)" = ei virallisena olympiatapahtumana.
Présumé coupable

Présumé coupable on Mister Youn neljäs sooloalbumi, jonka julkaisi No Time Records vuonna 2010. Levyllä vieraili muita rap-artisteja, kuten Nessbeal, Mokless, Brulé ja Gor Safara.
Pjotr Breus

Pjotr Pavlovitš Breus (; 2. joulukuuta 1927 - 25. helmikuuta 2000) oli neuvostoliittolainen vesipalloilija ja olympiamitalisti. Hän edusti seuratasolla TsSKA Moskovaa. Breus oli mukana maansa pronssia voittaneessa joukkueessa Melbournen olympialaisissa 1956. Hän pelasi turnauksessa seitsemän ottelua ja teki niissä yhteensä kaksi maalia.
Sentinel-luokka (risteilijä)

Sentinel-luokka oli Britannian kuninkaallisen laivaston kahden tiedusteluristeilijän muodostama alusluokka. Ne valmisti 1903-1905 Vickersin telakka ja palvelivat ensimmäisessä maailmansodassa.
Suunnittelu.
Luokka kuului kahdeksan tiedusteluristeilijän tilaukseen, joka jaettiin pareittain neljän telakan toimitettavaksi. Kukin telakka toteutti Amiraliteetin toimittamien vaatimusten pohjalta suunnittelemansa alukset. Vaatimuksina oli 25 solmun nopeus, 1,5 tuuman panssaroitu kansi sekä vastaava kylkipanssarointi, matala kulkuisuus rannikkovesillä toimimiseksi sekä aseistukseksi määrättiin 10 kappaletta 12 naulan ja kahdeksan kolmen naulan tykkiä sekä kaksi torpedoputkea.
"HMS Sentinel" oli tilauksen ensimmäinen valmistunut ja siten toisinaan kaikista kahdeksasta käytetään nimitystä Sentinel-luokka.
Palvelus.
Luokan alukset oli suunniteltu hävittäjälaivueiden johtoaluksiksi sekä tiedustelutehtäviin. Niiden tuli samalla kyetä johtamaan taistelua että tuhoamaan vihollisen hävittäjiä. Kuitenkin uudet turbiinein varustetut hävittäjät olivat selvästi nopeampia kuin tiedusteluristeilijät, joten niiden oli erittäin vaikea toteuttaa tehtäväänsä.
Muutostyöt.
Alusten palvelusaikana niille lisättiin kaksi kaksitoistanaulaista tykkiä ja niiden kolminaulaiset vaihdettiin kuusinaulaisiin. Alusten kaksitoistanaulaiset vaihdettiin 1911-1912 yhdeksään nelituumaiseen QF tykkiin.
Kätevä &amp; Tekevä &amp; Lukeva

Kätevä &amp; Tekevä &amp; Lukeva on Taito Häme ry:n järjestämä valtakunnallinen käsityömessu. Aikaisemmin tapahtuman nimi oli Kätevä &amp; Tekevä. Vuoden 2009 messutapahtumaan osallistui noin 10 000 kävijää ja messuilla oli noin 200 näytteilleasettajaa.
Vuosien 2009-2012 Kätevä &amp; Tekevä -käsityömessut olivat Lahden messukeskuksessa Lahti Hallissa.
Nodar Gvakharia

Nodar Gvakharia (; 16. huhtikuuta 1932 Tbilisi, Georgian SNT, Neuvostoliitto – 14. marraskuuta 1996 Tbilisi, Georgia) oli Neuvostoliittoa edustanut vesipalloilija ja olympiamitalisti. Hän edusti seuratasolla Tbilisin Dynamoa. Gvakharia oli mukana maansa pronssia voittaneessa joukkueessa Melbournen olympialaisissa 1956. Hän pelasi turnauksessa neljä ottelua, joissa hän teki yhteensä neljä maalia. 
Lähteet.
Katav-Ivanovsk

Katav-Ivanovsk () on kaupunki Tšeljabinskin alueella Venäjällä. Se sijaitsee Etelä-Uralin länsirinteellä Katavjoen varrella 321 kilometriä Tšeljabinskista lounaaseen. Kaupunki on Katav-Ivanovskin piirin keskus. Siellä on Ufan ja Tšeljabinskin väliseltä rautatieltä haarautuvan sivuradan pääteasema. Asukkaita on 18 800 henkeä (vuonna 2009).
Paikkakunta on syntynyt vuonna 1755 perustetun rautatehtaan yhteyteen. Vuonna 1937 siitä tuli kaupunki. Nykyään Katav-Ivanovskissa on metalli- ja laiteteollisuutta sekä sementtitehdas. Nähtävyyksiin kuuluvat kotiseutumuseo, 1700-luvun teollisuusrakennukset sekä vuonna 1824 pystytetty uusgoottilainen Johannes Kastajan kirkko.
Mark Bright

Mark Bright (s. 1962) on entinen englantilainen jalkapalloilija. Nykyään Bright on BBC:n juontaja.
Yksityiselämä.
Brightin isä oli gambialainen ja äiti englantilainen. Brightin vaimo oli näyttelijä Michelle Gayle. He menivät naimisiin 2001, mutta erosivat 2007. Heillä on poika nimeltä Islah. Brightin harrastuksia on golf, ratsastus ja moottoripyörät.
James Coco

James Coco (21. maaliskuuta 1930 – 25. helmikuuta 1987) oli yhdysvaltalainen näyttelijä.
Aiempi elämä ja ura.
New Yorkissa syntynyt Coco aloitti näyttelemisen lapsena. Broadway-debyyttinsä hän teki "Hotel Paradisossa" vuonna 1957. Hänen ensimmäinen suuri esiintymisensä oli kuitenkin "The Moon in Yellow Riverissä", josta hän voitti Obie-palkinnon. Seuraavina vuosina hän esiintyi lähinnä mainoksissa ja teatterinlavalla.
Cocon ensimmäinen yhteistyö Terrence McNallyn kanssa oli vuoden 1968 "Sweet Eros/Witness", jota seurasi "Here's Where I Belong". Esitys oli katastrofaalinen, ja se suljettiin avausiltana. Heillä oli parempi menestys seuraavan näytelmänsä "Nextin" kanssa, sillä sitä esitettiin yli 700 kertaa ja Coco voitti siitä Drama Desk Awardin. Kuusitoista vuotta myöhemmin kaksikko teki taas yhteistyötä "It's Only a Play" -produktion parissa Manhattan Theatre Clubilla.
Coco menestyi myös vuoden 1969 näytelmän "The Last of the Red Hot Lovers" erityisesti häntä varten kirjoittaneen Neil Simonin kanssa. Coco voitti näytelmästä parhaan näyttelijän Tony-palkinnon.
Elokuva- ja televisioroolit.
Coco on esiintynyt muun muassa elokuvissa "Ensign Pulver", "Tell Me That You Love Me, Junie Moon", "Man of La Mancha", "Such Good Friends", "A New Leaf", "Villit juhlat" ja "The Muppets Take Manhattan". Lisäksi elokuvat "The Chair" ja "That's Adequate" julkaistiin hänen kuolemansa jälkeen.
Televisiossa Coco esiintyi kahdessa 1970-luvun menestymättömässä sarjassa, "Calucci's Department" ja "The Dumplings". Hän myös vieraili monissa ohjelmissa, kuten "ABC Stage 67", "The Edge of Night", "Marcus Welby, M.D.", "Trapper John, M.D.", "Medical Center", "Maude", "Fantasy Island", "Alice", "Murhasta tuli totta", "The Muppet Show", "Lemmenlaiva" ja "Sairaalan syke", joista viimeksi mainitusta hän voitti Emmy-palkinnon.
Kuolema.
Coco kuoli vuonna 1987 sydänkohtaukseen New Yorkissa 56-vuotiaana. Hänet on haudattu St. Gertrude’s Roman Catholic Cemeteryyn New Jerseyn Coloniaan.
Kusa

Kusa () on kaupunki Tšeljabinskin alueella Venäjällä. Se sijaitsee Etelä-Uralin länsirinteellä Kusajoen varrella 244 kilometriä Tšeljabinskista länteen. Kaupunki on Kusan piirin keskus. Sen kautta kulkee Njazepetrovskin ja Berdjaušin välinen rautatie. Asukkaita on 18 900 henkeä (vuonna 2009).
Paikkakunta on saanut alkunsa vuonna 1778 perustetusta rautatehtaasta. Myöhemmin siitä kehittyi tunnettu metallista valettujen taide-esineiden valmistaja. Vuonna 1943 Kusasta tuli kaupunki. Nykyään siellä toimii konepaja sekä kellojen ja laitteiden kiviä valmistava tehdas. Lähistöllä louhitaan rautamalmia ja marmoria. Kaupungissa on metallista valettuja taide-esineitä esittelevä museo.
Kansainyhteisön kisat 2010

Kansainyhteisön kisat 2010, järjestyksessään 19. Kansainyhteisön kisat, järjestettiin New Delhissä, Intiassa 3.–14. lokakuuta 2010. Avajaisseremonia järjestettiin Jawaharlal Nehru -stadionilla Delhissä. Kilpailut järjestetään ensimmäistä kertaa Intiassa ja toista kertaa Aasiassa (vuoden 1998 kilpailut järjestettiin Kuala Lumpurissa, Malesiassa).
Kilpailujen järjestelyjä arvosteltiin ennen kilpailujen alkua puutteellisiksi ja urheilijoita jäi kilpailuista pois turva- ja terveysriskien takia. Kilpailuihin osallistui kaikkiaan 6 081 urheilijaa 71 maasta. Urheilumuotoja oli ohjelmassa 17.
Urheilumuodot.
Lähde: cwgdelhi2010.org
Mitalitaulukko.
Lähde: cwgdelhi2010.org
Ust-Katav

Ust-Katav () on kaupunki Tšeljabinskin alueella Venäjällä. Se sijaitsee Etelä-Uralin länsirinteellä Jurjuzaniin laskevan Katavjoen suussa 300 kilometriä Tšeljabinskista länteen. Kaupungin kautta kulkee Ufan ja Tšeljabinskin välinen rautatie. Sen ohittaa myös Moskovan ja Tšeljabinskin välinen M5-valtatie. Asukkaita on 28 100 henkeä (vuonna 2009).
Paikkakunta on syntynyt vuonna 1758 perustetun rautatehtaan yhteyteen. Vuonna 1942 siitä tuli kaupunki. Vuoteen 1943 saakka nimenä oli "Ust-Katavski zavod". Nykyisin Ust-Katavissa toimii raitiovaunutehdas ja elintarviketeollisuutta.
Automaattinen rekisterikilven tunnistus

Automaattinen rekisterikilven tunnistus on joukkovalvonnan menetelmä, jossa sovellus hyödyntää tekstintunnistusta lukiessaan ajoneuvojen rekisterikilvistä otettuja valokuvia. Tunnistusta käytetään muun muassa tienkäyttömaksujen perimisessä sekä poliisitoimessa esimerkiksi katsastamattomia ajoneuvoja etsittäessä. Lisäksi voidaan hakea muun muassa varastettuja ajoneuvoja tai ajoneuvoja, joissa on maksamattomia ajoneuvoveroja.
Suomessa automaattinen lukulaite tuli testikäyttöön 2014 keväällä. Noin vuoteen 2020 mennessä laitteisto on käytössä kaikissa liikenne- ja valvontasektorin poliisiautoissa. Laitteisto tunnistaa automaattisella luentasovelluksella rekisteritunnukset liikennevirrasta. Videolle voidaan kuvata esimerkiksi vaaralliset ohitukset ja punaista päin ajamiset.
Kajaanilaisyhtiö Sunitin Suomen poliisille kehittämä REVIKA-laitteisto tunnistaa 30 maan rekisterikilvet. 
Laitteistossa on tavallinen videokamera, joka on sijoitettu ohjaamon etukulmaan. Jos rekisterinumero paljastaa, että auto on esimerkiksi katsastamaton, siitä ilmestyy hälytys ohjaamon oikeassa reunassa olevaan näyttöön. Tämän lisäksi autossa on myös infrapunakamera, joka toimii täysin pimeässäkin.
Vatan

Vatan (Ватан, ”Isänmaa”) on Dagestanissa Venäjällä ilmestyvä tatin- ja venäjänkielinen sanomalehti.
Lehti on perustettu vuonna 1928 nimellä "Zahmetkeš" (”Raataja”). Aluksi sitä julkaistiin heprealaisella kirjaimistolla. Vuosina 1929–1930 otettiin käyttöön latinalainen ns. uusi kirjaimisto. Vuonna 1938 lehti siirtyi kyrilliseen kirjaimistoon. Samalla se sai uuden nimen "Girmizine Astara" (”Punainen tähti”). Lehti lakkautettiin 1940-luvun lopun juutalaisvastaisen kampanjan aikana. Se perustettiin uudelleen vuonna 1975. Nykyisellä nimellään se ilmestyy vuodesta 1991 lähtien.
"Vatan" ilmestyy kerran viikossa Derbentissä. Vuonna 2021 sen painosmäärä oli 1 300 kappaletta. Lehden teemoja ovat Dagestanin tapahtumat ja yhteiskunta sekä vuoristojuutalaisten historia ja kulttuuri.
Gamzat Tsadasa

Gamzat Tsadasa (, avaariksi ЦIадаса ХIамзат, "Tsadasa Hamzat", 21. elokuuta 1877 nykyisen Hunzahin piirin Tsadan kylä – 11. kesäkuuta 1951 Mahatškala) oli avaarilainen runoilija.
Gamzat Tsadasa syntyi köyhän dagestanilaisen talonpojan perheeseen ja jäi varhain orvoksi. Hän opiskeli madrasassa ja toimi kolmen vuoden ajan kotikylässään muslimipappina ja tuomarina. Myöhemmin hän luopui virasta ja työskenteli maanviljelijänä. Vuonna 1891 hän alkoi sepittää satiirisia runoja.
Lokakuun vallankumouksen jälkeen Tsadasa työskenteli Hunzahin piirin toimeenpanevassa komiteassa sekä avaarinkielisessä sanomalehdessä, jossa hän julkaisi ajankohtaista kansalaislyriikkaa. Ensimmäinen runokokoelma "Gadatazul žul" (”Lakien luuta”) ilmestyi vuonna 1934. Samana vuonna Tsadasalle myönnettiin Dagestanin kansanrunoilijan arvonimi.
1930-luvun lopulla Tsadasa kirjoitti omaelämäkerrallisen runoelman ”Elämäni”. Toisen maailmansodan aikana hän sepitti isänmaallisia lauluja. Runoelma ”Tarina paimenesta” (1949–1950) kuvaa realistisesti vuoristokansojen elämässä neuvostoaikana tapahtuneita muutoksia. Sen sisältävä runokokoelma sai Stalin-palkinnon vuonna 1951.
Tsadasa oli yksi avaarinkielisen näytelmäkirjallisuuden uranuurtajista. Hän oli myös ensimmäinen avaarilainen lastenkirjailija. Hänen tuotantonsa on lähellä suullista kansanperinnettä, ja monista hänen runoistaan on muodostunut kansanlauluja ja lentäviä lauseita.
1950-luvun alussa Tsadasa toimi Neuvostoliiton korkeimman neuvoston edustajana. Hänen mukaansa on nimetty Venäjän tiedeakatemian Dagestanin tiedekeskuksen kielen, historian ja kirjallisuuden instituutti, avaarinkielinen musiikki- ja draamateatteri, opettajakoulutuslaitos sekä Dagestanin näytelmäkirjallisuuden palkinto. Tsadan kylässä toimii runoilijalle omistettu museo.
Dagestanilainen runoilija Rasul Gamzatov oli Gamzat Tsadasan poika.
Pineapple Express – ohutta yläpilveä

Pineapple Express – ohutta yläpilveä on vuonna 2008 ensi-iltansa saanut yhdysvaltalainen toimintakomedia, jonka ohjasi David Gordon Green. Elokuvan käsikirjoittivat Seth Rogen ja Evan Goldberg, joista ensimmäinen myös näyttelee elokuvassa. Tuottajana toimi Judd Apatow, joka on ollut Rogenin ja Goldbergin mukana tekemässä elokuvia "Paksuna" ja "Superbad".
Elokuvateattereissa "Pineapple Express" tuotti maailmanlaajuisesti yli 100 miljoonaa Yhdysvaltain dollaria.
Brasil Open

Brasil Open on helmi-maaliskuussa São Paulossa, São Paulon osavaltiossa, Brasiliassa järjestettävä miesten tennisturnaus. Turnaus järjestettiin ensimmäisen kerran vuonna 2001 ja se kuuluu ATP World Tour 250 -sarjaan. Turnaus järjestettiin vuoteen 2011 asti Costa do Sauípessa. Naisten turnaus kuului Brasil Openiin vuosina 1999–2002.
Keski-Böömin lääni

Keski-Böömin lääni () on yksi Tšekin kolmestatoista läänistä. Lääni jakautuu kahteentoista piirikuntaan, jotka jakautuvat edelleen kuntiin. Prahan pääkaupunkialue () sijaitsee läänin sisällä ja on hallinnollisesti oma alueensa.
Läänin pinta-ala on 11 015 neliökilometriä, ja vuoden 2020 arvion mukaan siellä asui 1 385 141 asukasta. Läänin suurin kaupunki on Kladno.
Åke Hellman

Åke Fredrik Hellman (19. heinäkuuta 1915 Helsinki – 18. joulukuuta 2017 Porvoo) oli suomalainen taidemaalari ja professori. Hänen töitään oli ensi kerran esillä Helsingissä Suomen Taiteilijain näyttelyssä vuonna 1939.
Ura.
Hellman opiskeli Taideteollisessa keskuskoulussa vuosina 1934–1938. Maalarina hän on tunnettu erityisesti asetelmistaan sekä muotokuva- ja henkilömaalauksistaan, mutta maalausten lisäksi hän teki piirustuksia muun muassa punaliidulla. Hän maalasi muun muassa lukuisia akateemisia muotokuvia Helsingin yliopistolle ja Åbo Akademille. Hellmanista kehittyikin yksi Suomen huomattavimmista muotokuvamaalareista, joka on maalannut yli kolmesataa muotokuvaa. Hellman jatkoi maalaustyötä 93-vuotiaaksi saakka.
Ollessaan Etelä-Ranskassa 1960-luvun alussa Hellman teki myös suuren määrän maisemamaalauksia, joissa oli toisinaan surrealistisia aineksia. Sen jälkeen hänellä oli lyhyt kokeileva vaihe, jonka aikana hän maalasi aivan abstraktejakin töitä. Hellman ei kuitenkaan luopunut esittävästä taiteesta.
Hellman toimi kuvaamataidon opettajana vuosina 1938–1962 eri ruotsinkielisissä kouluissa, ja vuosina 1964–1978 opettajana Helsingin yliopiston piirustussalissa. Hän sai Pro Finlandia -mitalin vuonna 1963 ja professorin arvon 1990.
Hellmanin puoliso oli taidemaalari Karin Hellman. Perheeseen syntyi kaksi lasta, arkkitehti Karl-Johan (s. 1944) ja keraamikko Åsa (s. 1947). Pariskunnalla oli 1960-luvulta lähtien Lacostessa Provencessa oma ateljeetalo, jossa he viettivät pitkiäkin jaksoja. Myöhemmin myös Porvooseen valmistui taiteilijoille oma ateljeetalo, joka toimii sekä asuin- että työtiloina; rakennuksen suunnittelivat Åke Hellman ja Erik Kråkström. Hellman osallistui talvi- ja jatkosotaan lääkintämiehenä.
Hellman järjesti syksyllä 2017 Helsingin Taidehallissa puolisoiden retrospektiivisen yhteisnäyttelyn.
Pathfinder-luokka (risteilijä)

Pathfinder-luokka oli Britannian kuninkaallisen laivaston kahden tiedusteluristeilijän muodostama alusluokka. Alukset valmisti Cammell Lairdin telakka Birkenheadissä vuosina 1903-1905. Ne osallistuivat ensimmäiseen maailmansotaan.
Suunnitelma.
Luokan alukset olivat osa kahdeksan tiedusteluristeilijän tilausta, joka jaettiin pareittain neljän telakan toimitettavaksi. Kukin telakka toteutti oman suunnitelmansa mukaan alukset tiettyjen Amiraliteetin toimittamien vaatimusten perusteella. Vaatimuksina olivat 25 solmun nopeus, 1,5 tuuman panssarikansi sekä vastaava kylkipanssarointi, matala kulkuisuus rannikkovesillä toimimiseksi sekä aseistukseksi määrättiin 10 kappaletta 12 naulan ja 8 kappaletta 3 naulan tykkiä sekä kaksi torpedoputkea.
Palvelus.
Luokan alukset oli suunniteltu hävittäjälaivueiden johtoaluksiksi sekä tiedustelutehtäviin. Niiden tuli samalla kyetä johtamaan taistelua että tuhoamaan vihollisen hävittäjiä. Kuitenkin uudet turbiinein varustetut hävittäjät olivat selvästi nopeampia kuin tiedusteluristeilijät, joten niiden oli erittäin vaikea toteuttaa tehtäväänsä.
Muutostyöt.
Alusten palvelusaikana niille lisättiin kaksi 12 naulan tykkiä ja niiden 3 naulan tykit vaihdettiin 6 naulan tykkeihin. Alusten 12 naulan tykit vaihdettiin vuosina 1911-1912 yhdeksään 4 tuuman tykkiin.
Forward-luokka (risteilijä)

Forward-luokka oli Britannian kuninkaallisen laivaston kahden tiedusteluristeilijän muodostama alusluokka. Alukset valmisti Fairfield Shipbuilding and Engineering Company vuosina 1903-1905. Ne osallistuivat ensimmäisessä maailmansodassa.
Suunnitelma.
Luokan alukset olivat osa kahdeksan tiedusteluristeilijän tilausta, joka jaettiin pareittain neljän telakan toimitettavaksi. Kukin telakka toteutti oman suunnitelmansa mukaan alukset tiettyjen Amiraliteetin toimittamien vaatimusten perusteella. Vaatimuksina olivat 25 solmun nopeus, 1,5 tuuman panssarikansi sekä vastaava kylkipanssarointi, matala kulkuisuus rannikkovesillä toimimiseksi sekä aseistukseksi määrättiin 10 kappaletta 12 naulan ja 8 kappaletta 3 naulan tykkiä sekä kaksi torpedoputkea.
Palvelus.
Luokan alukset oli suunniteltu hävittäjälaivueiden johtoaluksiksi sekä tiedustelutehtäviin. Niiden tuli samalla kyetä johtamaan taistelua että tuhoamaan vihollisen hävittäjiä. Kuitenkin turbiinein varustetut uudet hävittäjät olivat selvästi nopeampia kuin tiedusteluristeilijät, joten niiden oli erittäin vaikea toteuttaa tehtäväänsä.
Muutostyöt.
Alusten palvelusaikana niille lisättiin kaksi 12 naulan tykkiä ja niiden 3 naulan tykit vaihdettiin 6 naulan tykkeihin. Alusten 12 naulan tykit vaihdettiin vuosina 1911 - 1912 yhdeksään 4 tuuman tykkiin.
Adventure-luokka (risteilijä)

Adventure-luokka oli Britannian Kuninkaallisen laivaston tiedusteluristeilijäluokka, jonka kaksi alusta Armstrongin tehtaalla Elswickssä rakensi 1903-1905. Luokan alukset palvelivat ensimmäisessä maailmansodassa.
Tausta.
Vara-amiraali C. C. P. Fitzgerald valmisteli keväällä 1901 aloitteen "A Design for a Fast Scout" ennen sen toimittamista laivaston suunnittelutoimistolle. Esitystä voidaan pitää tiedusteluristeilijöiden suunnittelun perustana. Sen mukaan tarvittaisiin laivastolle nopea, kaikissa olosuhteissa hyvät merenkulkuominaisuudet omaava täydennettynä riittävällä toimintasäteellä alus. Suunnitelmaa täydensi Philipps Watts, joka oli tällöin Armstrongilla pääsuunnittelijana.
Suunnitelma.
Luokan alukset olivat osa kahdeksan tiedusteluristeilijän tilauksesta, joka jaettiin pareittain neljän telakan toimitettavaksi. Kukin telakka toteutti oman suunnitelmansa mukaan alukset tiettyjen Amiraliteetin toimittamien vaatimusten perusteella. Vaatimuksina oli 25 solmun nopeus, 1,5 tuuman panssaroitu kansi sekä vastaava kylkipanssarointi, matala kulkuisuus rannikkovesillä toimimiseksi sekä aseistukseksi määrättiin 10 kaksitoista naulaista ja 8 kolminaulaista tykkiä sekä kaksi torpedoputkea.
Alukset poikkesivat muiden valmistajien aluksista, koska niissä oli neljä savuhormia kolmen sijasta.
Palvelus.
Luokan alukset oli suunniteltu hävittäjälaivueiden johtoaluksiksi sekä tiedustelutehtäviin. Niiden tuli samalla kyetä johtamaan taistelua että tuhoamaan vihollisen hävittäjiä. Kuitenkin uudet turbiinein varustetut hävittäjät olivat selvästi nopeampia kuin tiedusteluristeilijät, joten niiden oli erittäin vaikea toteuttaa tehtäväänsä.
Muutostyöt.
Alusten palvelusaikana niille lisättiin kaksi kaksitoistanaulaista tykkiä ja niiden kolminaulaiset vaihdettiin kuusinaulaisiin. Alusten kaksitoistanaulaiset vaihdettiin 1911/1912 yhdeksään nelituumaiseen QF tykkiin.
HMS Boadicea (1908)

HMS Boadicea oli Britannian kuninkaallisen laivaston Boadicea-luokan tiedusteluristeilijä ensimmäisessä maailmansodassa. Luokan alukset poistettiin 1912 hävittäjälaivueiden johtoalusten paikalta, kun Acorn-luokan hävittäjät osoittautuivat nopeammiksi.
Valmistus.
Alus tilattiin Pembrokelta, missä köli laskettiin 1. kesäkuuta 1907. Alus laskettiin vesille 14. kesäkuuta 1908 ja otettiin palvelukseen kesäkuussa 1909.
Palvelus.
"Boadicea" oli 1909-1912 1. hävittäjälaivueen johtoaluksena, kunnes se liitettiin Suuren laivaston taistelulaivaosastoon. Alus osallistui 1916 Skagerrakin taisteluun.
Joulukuussa 1917 alus muutettiin nopeaksi miinalaivaksi ja laski kaikkiaan 186 miinaa kolmella miinoitusmatkalla.
Sodan päättyessä alus todettiin vanhentuneeksi, jolloin se sijoitettiin Dartmouthiin satamapalvelukseen. Se nimettiin huhtikuussa 1920 "HMS Pomoneksi", mutta nimenmuutos peruutettiin ennen virallistamista. Alus myytiin romutettavaksi 13. heinäkuuta 1926 Alloalle Rosythiin.
HMS Blanche (1909)

HMS Blanche oli Britannian kuninkaallisen laivaston Blonde-luokan tiedusteluristeilijä, joka palveli ensimmäisessä maailmansodassa.
Valmistus.
Alus tilattiin Pembrokelta, missä köli laskettiin 12. huhtikuuta 1909. Alus laskettiin vesille 25. marraskuuta ja otettiin palvelukseen marraskuussa 1910.
Palvelus.
"Blanche" oli 1911-1912 Välimeren laivaston 1. hävittäjälaivueen johtoaluksena, mutta se oli jo 1912 vähintään 2,5 solmua hitaampi kuin johdettavansa.
Elokuussa 1914 alus liitettiin4 Suuren laivaston taistelulaivaosastoon, jonka mukana se oli Skagerrakin taistelussa. Se muutettiin maaliskuussa 1917 nopeaksi miinalaivaksi, joka kykeni kuljettamaan 66 miinaa. Alus teki kaikkiaan 16 miinoitusmatkaa, joiden aikana se laski yhteensä 1 238 miinaa.
Alus myytiin 27. heinäkuuta 1921 romutettavaksi Fryerille Sunderlandiin.
HMS Sentinel (1904)

HMS Sentinel oli Britannian kuninkaallisen laivaston Sentinel-luokan tiedusteluristeilijä, joka palveli ensimmäisessä maailmansodassa.
Luokan alukset poistettiin 1912 hävittäjälaivueiden johtoalusten paikalta, kun Acorn-luokan hävittäjät osoittautuivat nopeammiksi.
Valmistus.
Alus tilattiin Vickersiltä Barrow-in-Furnessista, missä köli laskettiin 8. kesäkuuta 1903. Alus laskettiin vesille 19. huhtikuuta 1904 ja otettiin palvelukseen huhtikuussa 1905.
Palvelus.
Vuonna 1906 alus oli Välimeren laivaston 3. risteilijälaivueessa, kun se määrättiin palaamaan Devonportiin Kanaalinlaivastoon. Alus oli 1907 Kotilaivastossa. Alus oli telakalla vuoden 1909, mistä se palasi palvelukseen toukokuussa. Se aloitti palveluksensa helmikuussa 1910 Devonportissa Kotilaivaston 5. hävittäjälaivueen johtoaluksena.
Kesäkuussa 1910 alus oli huollossa 1910 Chathamin telakalla, josta huhtikuussa seuraavana vuonna se liitettiin Devonportiin. Se oli 1912 huollettavana Portsmouthissa, mistä palatessa alus liitettiin 3. risteilijälaivueeseen vuoden 1913 sotaharjoitusten ajaksi. Harjoitusten päätyttyä alus liitettiin Portsmouthissa 9. hävittäjälaivueen johtoalukseksi, mistä se siirrettiin vielä samana vuonna Doveriin 6. hävittäjälaivueeseen.
Ensimmäisen maailmansodan syttyessä "Sentinel" siirrettiin Forthiin 8. hävittäjälaivueeseen, josta se siirtyi hetkeksi Humberiin 6. risteilijälaivueeseen ennen siirtoaan Välimeren laivastoon. Alus liitettiin 1918 Egeanmerenlaivueeseen ja edelleen samana vuonna 12. marraskuuta Dardanelleille ja sieltä Mustallemerelle.
Huhtikuussa 1919 alus palasi Sheernessiin, jossa se poistettiin palveluksesta. Aluksen palvelus jatkui heinäkuusta 1920 vuoden 1922 loppuun mekaanikkojen koululaivana Chathamissa.
Vampyyripäiväkirjat (2. tuotantokausi)

Vampyyripäiväkirjat on yhdysvaltalainen fantasia- ja kauhutelevisiosarja. "Vampyyripäiväkirjojen" toista tuotantokautta alettiin esittää Yhdysvalloissa 9. syyskuuta 2010. Kausi jatkuu suoraan ensimmäisen tuotantokauden tapahtumista.
Juoni.
"Vampyyripäiväkirjat" on tarina kahdesta vampyyriveljeksestä, jotka ovat rakastuneet samaan kauniiseen naiseen ja kamppailevat koko kaupungin kohtalosta. Ensimmäisen kauden aikana Stefan ja Damon Salvatore palasivat kotikaupunkiinsa Mystic Fallsiin erittäin erilaisista syistä - Stefan halusi tutustua Elena Gilbertiin, joka on kuin Katherine Piercen, veljesten vuonna 1864 rakastaman naisen, kaksoisolento; kun taas Damonin aie oli vapauttaa Katherine haudasta, jonne hän uskoi tämän joutuneen haudatuksi. Ensimmäisen kauden lopussa Elenan setä oli laittanut asiat järjestykseen, jotta Perustajien päivän juhlinta päättyisi valtavaan kaaokseen, tuhoon ja kuolemaan, ja joutui todistamaan samalla Katherine Piercen paluun.
Toisella kaudella Katherine Piercen paluu Mystic Fallsiin aiheuttaa kolmiodraaman Stefanin, Damonin ja Elenan välillä, muiden Mystic Fallsin asukkaiden valitessa puolensa jouduttuaan uudenlaisen vaaran uhreiksi. Uusia ja odottamattomia ystävyyksiä muodostuu, liittolaisista tulee vihollisia ja sydämiä särkyy. Stefan ja Damon joutuvat kohtaamaan raa'emman ja pirullisemman vihollisen kuin he ovat koskaan kuvitelleetkaan. Ja he riisuvat paitansa... lopulta.
Näyttelijäkokoonpano.
Pääroolit
Vierailevat
Tuotanto.
Sarjan julkistettiin jatkuvan ainakin toisen 22 jaksoa sisältävän tuotantokauden verran 16. helmikuuta 2010. "TV Guide" kertoi Ian Somerhalderin olevan sarjan parhaiten palkattu näyttelijä, tähden ansaitessa 40,000 dollaria per jakso.
Eltville

 
Eltville on kaupunki Saksassa Hessenin osavaltiossa. Kaupungissa asui 16 999 ihmistä vuoden 2016 lopussa.
Lucia Recchia

Lucia Recchia (s. 8. tammikuuta 1980) on italialainen alppihiihtäjä. Hän edusti G.S. Fiamme Gialle -seuraa.
Ensimmäisen kerran hän kilpaili maailmancupissa Val d'Iseressa vuonna 1998. Ensimmäisen pistesijansa Recchia sai oltuaan 27:s Veysonnazin syöksylaskussa joulukuussa 1998. Maailmancupissa hän on sijoittunut kaksi kertaa kolmen parhaan joukkoon. Santa Caterinan MM-kilpailuissa 2005 hän saavutti supersuurpujottelussa hopeaa.
Urmas Hakkarainen

Urmas V. Hakkarainen on kuvitteellinen hahmo Yle TV2:n tuottamassa "Maalaiskomedia"-televisiosarjassa. Hän on sarjan ensimmäisen ("Vain muutaman huijarin tähden") ja kolmannen tuotantokauden ("Mooseksen perintö") antagonisti kunnanjohtaja Ahti Kiisken ja Varma Kylmälehdon kanssa.
Urmas Hakkaraisen suvun juuret ovat syvällä kuvitteellisen Kuusniemen kunnan mullassa. Hän on kunnan tosiasiallinen johtaja, jonka juoksupoikana toimii virallinen kunnanjohtaja Ahti Kiiski. Kun kuntaan saapuu eräänä kesänä uusi kirkkoherra Matias Pohto ja väliaikainen kulttuurisihteeri Suvi-Tuuli Aaltonen Urmaksen kieroilut mahtipontisen Urmaanlinna-suunnitelman takana alkavat paljastua. Suvi-Tuulin eno Rainer Mielonen ja lääkäri Voivalin ovat jo vanhastaan Urmaksen vastustajia.
Urmas joutuu lääninvankilaan, mutta hän palaa Kuusniemelle kolmannella tuotantokaudella ("Mooseksen perintö)". Hän joutuu tuon tuosta vastakkain asennusyrittäjä P. A. Turpeisen kanssa, johon hän suhtautuu ylimielisesti. Hän myös menettää suuren maatilansa äkkirikastuneelle Turpeiselle, mutta saa sen pian takaisin, tosin ilman maa-alueita. "Mooseksen perinnössä" Urmaksen, Ahdin ja Varman suunnitelmana on juonitella ydinjätteiden loppusijoituspaikka Kuusniemelle.
Turpeisella on usein moukan tuuria Urmaksen juonia vastaan. Urmaksen kieroilut päättyvät huonosti myös siksi, että hän luottaa henkisesti epävakaaseen Kylmälehtoon, joka toteuttaessaan Urmaksen käskyjä turvautuu keinoihin, joita Urmas ei ole osannut ennakoida.
Urmas kuolee "Mooseksen perinnön" jälkeen. "Maalaiskomedioiden" neljännen ja viimeisen tuotantokauden, "Turvetta ja timantteja", jaksoissa hänen veljensä Armas Hakkarainen korvaa hänet sarjan pääpahiksena.
Urmaksella on tytär Virpi, joka avioituu konstaapeli Pentti Juurikkalan kanssa. Virpi ja Juurikkala eroavat Urmaksen kuoleman jälkeen ja Virpin suhde Ahtiin lämpenee uudelleen.
Urmaksen ensimmäinen tulkitsija on Matti Tuominen. Urmaksen roolissa on nähty näytelmissä myös mm. Raimo Nummela ja Hannu Parviainen. Urmas on näytelty useissa kesäteattereissa, muun muassa Koljonvirta teatterissa, Pyynikillä ja Jämsässä.
Monthey

Monthey on kaupunki ja samannimisen hallintoalueen keskus Valais'n kantonin ranskankielisessä osassa, Lounais-Sveitsissä. Vuoden 2011 lopussa kaupungin väkiluku oli 16 628. 
Maantiede.
Maantieteellisesti kaupunki sijaitsee Martignyn ja Genevejärven puolivälissä, kohdassa, jossa Vièze-joki yhdistyy Rhôneen. 
Talous.
Monthey on teollisuuskaupunki, jossa on erityisesti kemianteollisuutta. 
Liikenneyhteydet.
Monthey sijaitsee A9-moottoritien (eurooppatie E62) varrella sekä SBB-CFF-FFS:n Saint Maurice - Saint Gingolph -radan ja TPC:n Aigle-Champéry-rautatien risteyskohdassa. 
Kulttuuri.
Montheyn karnevaalit on laajalti tunnettu tapahtuma, jota on vietetty jo vuodesta 1872.
Ryan Kwanten

Ryan Christian Kwanten (28. marraskuuta 1976 Sydney, Uusi Etelä-Wales, Australia) on australialainen televisio- ja elokuvanäyttelijä. Hän on näytellyt muun muassa saippuaoopperassa "Home and Away" ja nuorten televisiosarjassa "Summerland". Vuodet 2008–2014 Kwanten näytteli Jason Stackhousea televisiosarjassa "True Blood".
Lapsuus.
Ryan Kwanten syntyi Eddie ja Kris Kwantenin perheeseen. Hän on isänsä puolelta hollantilaista syntyperää. Kwantenilla on kaksi veljeä, Mitchell ja Lloyd. Ensin mainittu on ammatiltaan muusikko ja jälkimmäinen puolestaan lääkäri. Kwanten kävi lapsuudessaan katolista koulua. Nuoruudessaan hän harrasti useita urheilulajeja, muun muassa nyrkkeilyä. Näyttelijän ammattiin hän päätyi sattumalta.
Ura.
Kwanten aloitti näyttelijänuransa sivuosalla australialaisessa television draamasarjassa "A Country Practice" vuonna 1992. Ensimmäinen pääosa hänellä lankesi nuorille suunnatussa tieteissarjassa "Spellbinder" ("Spellbinder 2: Land of the Dragon Lord") vuonna 1997. Hänen roolihenkilönsä oli Josh Morgan. Samana vuonna hänet kiinnitettiin australialaisen saippuaoopperan "Home and Awayn" näyttelijäkaartiin. Hänen roolinsa oli hengenpelastaja Vinnie Patterson. Kwanten jätti sarjan vuonna 2002, hieman sen jälkeen kun hänen roolihahmonsa oli avioitunut ja tullut isäksi. Kwanten muutti Yhdysvaltoihin. Hän sai Jay Robertsonin osan Lori Loughlinin tähdittämästä draamasarjasta "Summerland", jota esitettiin vuosina 2004 ja 2005.
Vuonna 2008 Kwanten sai keskeisen miesosan televisiokanava HBO:n draamasarjassa "True Blood", joka perustuu Charlaine Harrisin "Sookie Stackhouse" -fantasiakirjasarjaan ("The Southern Vampire Mysteries"). Kwantenin näyttelemä Jason Stackhouse on sarjan keskushenkilön Sookie Stackhousen (Anna Paquin) veli.
Vuonna 2006 Ryan Kwantenilla oli isohko rooli Michael Mayerin ohjaamassa elokuvassa "Tyttö ja villivarsa". James Wanin kauhuelokuvassa "Dead Silence" (2007) hänellä oli päärooli. Vuonna 2009 Kwanten oli draamaelokuvan "Don't Fade Away" protagonisti. Hänen vastanäyttelijänsä olivat Mischa Barton ja Beau Bridges. Patrick Hughesin psykologisessa trillerissä "Red Hill" (2010) Kwantenilla oli pääosa poliisi Shane Cooperina. Joe Lynchin kauhukomediassa "The Knights of Badassdom" (2011) Kwanten tulkitsee Joen roolin.
Mengarinin avaus

Mengarinin avaus on shakkiavaus, joka alkaa siirroilla
1.e4 e5 2. a3
Avaus on saanut nimensä amerikkalaisen mestarin Ariel Mengarinin mukaan. Avaus on erittäin harvinainen, koska passiivisella siirrolla 2. a3 valkea ei oikeastaan tee mitään. Valkea vain menettää tempon. Ainoa idea on siinä, että se toimii odotussiirtona, jolla valkea voi halutessaan katsoa, miten musta vastaa. Hieman parempi tapa on pelata siirto a3 vasta kolmannessa siirrossa eli esimerkiksi 1. e4 e5 2. Rf3 Rc6 3. a3 tai wieniläinen peli siirroilla 1. e4 e5 2. Rc3, jonka jälkeen esimerkiksi 2...Rf6 3. a3. Näihin jatkoihin voidaan tosin päätyä siirtovaihdolla, vaikka peli alkaisi siirtojärjestyksessä 1. e4 e5 2. a3.
Mengarinin avaukseen mustan yleisin jatko on 2…Rf6, joka vahvistaa mustan otetta keskustasta. Jonkin verran on pelattu myös jatkoja 2…Rc6 ja 2…Lc5. 
Musta voi halutessaan pelata myös eräänlaista käännettyä kuningasgambiittia siirrolla 2…f5!? 
Mengarinin avauksen perusasemaan voidaan päästä siirtovaihdolla myös Anderssenin avauksesta pelaamalla siirrot järjestyksessä 1. a3 e5 2. e4. Mestaritasolla näin on pelattu esimerkiksi vuonna 1933 Hastingsin turnauksessa, jossa englantilainen mestari Conel Hugh Alexander voitti valkeilla Philip Stuart MiIner-Barryn.
Dohasan

Dohasan (n. 1790 - 1866) oli kiowa-intiaanien kaikkien ryhmien yhteinen ylipäällikkö. Hänet tunnettiin englanninkielisellä nimellä Little Bluff (Pieni Jyrkänne).
Dohosan ehti olla kansansa ylimpänä päällikkönä vuodesta 1833, jolloin hänen edeltäjänsä A'date syrjäytettiin epäkelpoisuuden vuoksi osagein tekemän massamurhan jälkeen.
Dohasan oli johtotehtäviensä lisäksi kansansa pääkirjanpitäjä, joka lisäsi monet kuvat heidän kuuluisaan kiowa-kalenteriinsa. Hieman ennen kuolemaansa hän ehti kirjoittaa Little Arkansasin sopimuksen, jossa hän suostui luovuttamaan kiowien maat Yhdysvalloille. Hänen paikkansa täytti päällikkö nimeltä Lone Wolf.
PlayStation Move

PlayStation Move on liikeohjain PlayStation 3, PlayStation 4 ja Playstation 5 -pelikonsoleille, ja se julkaistiin 17. syyskuuta 2010. PlayStation Moven liikkeiden seuraamiseen tarvitaan joko PlayStation Eye (PS3) tai PlayStation Camera (PS4, PS5), jotka tarkkailevat ohjaimen sijaintia. PS Move on langaton ja sen voi ladata PS3/PS4/PS5-järjestelmän USB-liitännän kautta. Ohjaimen virtalähteenä on litiumioniakku. Liikeohjaimen päässä on pallo, jonka väri vaihtuu pelitapahtumien myötä.
Vaa’ankieliasema

Vaa’ankieliasema tarkoittaa asemaa, jossa pienehkö ryhmittymä pystyy äänillään ratkaisemaan voimasuhteiden jakautumisen jossain hallintoelimessä tai vastaavassa.
Käsitettä käytetään erityisesti politiikassa puolueesta, vaalipiiristä tai kansanedustajasta, joka nousee päätöksen tai vaalien tuloksen kannalta ratkaisevaan asemaan, kun esimerkiksi mikään puolue ei ole saanut yksin enemmistöä. Vaa’ankielenä oleva puolue voi tällöin valita, kenen kanssa se liittoutuu ja muodostaa enemmistön. Näin pienikin puolue, yksi vaalipiiri tai yksi henkilö saa kannatustaan suuremman vaikutusvallan, erityisesti mikäli on viime hetkille saakka kannastaan tai valinnastaan epävarma. Tätä taktisesti vahvaa asemaa voi henkilö tai ryhmä käyttää hyväkseen laittamalla suuret ryhmät kilpailemaan suosiostaan, ja siten saavuttaa etuja.
Esimerkiksi vuoden 2000 Yhdysvaltain presidentinvaaleissa Floridan osavaltio nousi vaa’ankielen asemaan, sillä sen kiistelty vaalitulos selvisi viimeisenä ja ratkaisi vaalit George W. Bushin hyväksi. Ruotsin vuoden 2014 valtiopäivävaaleissa Ruotsidemokraatit nousi ratkaisevaan asemaan, sillä kumpikaan kahdesta suuresta puolueryhmittymästä ei saanut muodostettua enemmistöhallitusta, ja Ruotsidemokraatit onnistuivat kaatamaan hallituksen äänestämällä oikeiston budjettiesitystä. Suomessa katsottiin Maalaisliiton olleen vaa’ankieliasemassa laillisuusrintamassa lapuanliikkeen vaikutusvaltaan nähden vuonna 1930 vastustaessaan lapuanliikettä yhdessä SDP:n ja Edistyspuolueen kanssa. Maalaisliiton siirtyminen oikealle olisi voimistanut oikeistosuuntausta lapuanliikkeen eduksi. Suomen Maaseudun Puolueesta eronnut, Suomen Kansan Yhtenäisyyden Puolueen 12 kansanedustajan ryhmä oli vastaavassa asemassa, kun eduskunta hyväksyi vaaditulla 5/6 määräenemmistöllä vuonna 1973 poikkeuslain presidentti Urho Kekkosen virkakauden pidentämiseksi ilman vaaleja neljällä vuodella vuoteen 1978 saakka.
Sirocco

Sirocco, scirocco tai harvemmin siroc, on Välimeren alueella puhaltava tuuli. Se saa alkunsa Saharan alueelta, ja tuulen nopeus voi yltää hirmumyrskyn lukemiin Pohjois-Afrikan tai Etelä-Euroopan yllä. Sirocco tai scirocco on italiankielinen nimitys, kreikankielinen muoto on σιρόκος (sirokos). Italian kieleen nimi on saattanut johtua arabian kielen sanasta شرقي sharqī, "itäinen", "idästä puhaltava tuuli".
Synty.
Sirocco on lämmin ja kostea tuuli, joka puhaltaa pohjoisen Välimeren ja eteläisen Euroopan yli, missä se puhaltaa etelästä tai kaakosta ja tuo kosteaa ilmaa mukanaan. Sirocco syntyy kun lämmin ja kuiva, trooppinen ilmamassa työntyy Saharan alueelta pohjoiseen. Kuiva mannerilma sekoittuu meren yllä kylmemmän ja kosteamman ilmamassan kanssa. Sirocco aiheuttaa kuivia hiekkamyrskyjä Pohjois-Afrikan rannikolla, myrskyjä Välimerellä sekä kylmiä ja sateisia säitä Euroopassa. Siroccon vaikutus voi kestää puolesta vuorokaudesta useampaan vuorokauteen. Sen mukanaan tuoma kuumuus ja pöly voivat aiheuttaa ihmisille terveyshaittoja. Tuuli saattaa yltyä maaliskuun ja marraskuun huippukausina puuskissa 100 km/h nopeuteen.
Vaikutukset.
Siroccon mukana kulkeutuu pölyä joka laskeutuu maan pinnalle jopa tuhansien kilometrien päässä Saharasta. Esimerkiksi Ukrainassa, Venäjällä, Bulgariassa ja Romaniassa on lumi joskus värjääntynyt punaiseksi Saharan pölyn vuoksi. Pölyä myös kulkeutuu Amazonin sademetsiin asti jossa kasvit saavat siitä merkittävästi ravinteita. Sirocco-tuulet työntävät Adrianmeren vettä myös kohti pohjoista.
Muut nimet.
Siroccosta käytetään eri nimiä eri maissa:
Rossi X-ray Timing Explorer

Rossi X-ray Timing Explorer (RXTE) on NASAn röntgensatelliitti, joka laukaistiin avaruuteen 30. joulukuuta 1995 Delta II -raketilla. 
Sen massa on 3 200 kg. Se lentää 600 km korkealla kiertoradalla.
Sen instrumentit ovat
Gefion-ryhmä

Gefion-ryhmä on pikkuplaneettaryhmä Marsin ja Jupiterin välisellä pääasteroidivyöhykkeellä. Ryhmän kappaleet ovat siis päävyöhykkeen asteroideja. Ryhmä on saanut nimensä 1272 Gefion-nimisen asteroidin mukaan. Ryhmän pikkuplaneettojen etäisyys Auringosta on noin 2,8 AU. Ryhmä on syntynyt suuremman pikkuplaneetan hajotessa törmäyksessä palasiksi.
Ryhmää kutsuttiin aluksi nimellä "Ceres-ryhmä" kääpiöplaneetta 1 Cereksen mukaan, mutta kun sen huomattiin olevan eri alkuperää ryhmän kanssa, niin ryhmä nimettiin Gefionin mukaan. Ceres sijaitsee lähellä Gefion-ryhmää, ja sen aiheuttamat painovoimahäiriöt vaikuttavat ryhmän jäsenten ratoihin. Monien Gefion-ryhmän jäsenten ratojen inklinaatiot muistuttavat Cereksen vastaavia. Asteroidien 255 Oppavia ja 374 Burgundia on arvioitu olevan mahdollisia tunkeilijoita ryhmässä eivätkä välttämättä siihen kuuluvia.
Black &amp; White (pelisarja)

Black &amp; White on Lionhead Studiosin kehittämä videopelisarja.
"Black &amp; Whitessa" pelihahmona itse Jumala, eli pelaaja saa tehdä kaiken kuin itse haluaa. "Black &amp; White" on rakennettu Karma-pelityyppiin. 
Pelien aikana saa itselleen eläimen. Ensimmäisessä "Black &amp; Whitessa" aluksi valittavat eläimet ovat lehmä, apina ja tiikeri.
"Black &amp; White 2":n aluksi valittavat eläimet ovat leijona, susi, lehmä ja apina.
Luonnollinen päättely

Luonnollinen päättely on matemaattisen logiikan menetelmä tehdä johtopäätöksiä todeksi oletetusta tiedosta. Sitä käytetään erityisesti propositiologiikassa ja predikaattilogiikassa päättelemään oletuksista uuden lauseen todeksi käsittelemällä lauseita sekä niiden välisiä ja sisäisiä suhteita. Luonnollinen päättely tunnetaan myös Gentzenin päättelysääntöjärjestelmänä matemaatikko Gerhard Gentzenin mukaan.
Säännöt.
Luonnollisessa päättelyssä johdetaan johtopäätös formula_1 todeksi oletetuista lauseista formula_2. Jos kyseinen päätös on mahdollinen, kirjoitetaan tehtävä formula_3. Johtopäätös saadaan tuomalla ja eliminoimalla oletuksissa esiintyviä konnektiiveja ja kvanttoreita tietyillä säännöillä.
Oletukset kirjoitetaan viivan ylle, säännöllä saatu johtopäätös viivan alle. Viivan viereen merkitään sääntö, jota käytetään, kirjoittamalla merkin jota sääntö käsittelee ja kirjaimen formula_4 tai formula_5 riippuen, onko käytössä tuonti- vai eliminointisääntö. Päättelyä voi jatkaa ja tulokseen soveltaa lisää sääntöjä, jos johtopäätös ei seuraa heti oletuksista.
Hakasuluissa merkitty oletus on väliaikainen oletus, jonka ei tarvitse kuulua tunnettuihin oletuksiin, mutta ehtona sen käytölle täytyy hylätä oletus päättelyn aikana. Hylkääminen tapahtuu säännön soveltamisen aikana, ja hylätessä väliaikainen oletus ja sen sääntö numeroidaan merkitsemään, koska hylkääminen tapahtuu.
Propositiologiikassa on ainoastaan konnektiiveja lauseiden välillä. Luonnollisessa päättelyssä ovat konjunktio, disjunktio, implikaatio, ekvivalenssi ja negaatio. Jokaiselle on olemassa oma tuontisääntönsä ja eliminointisääntönsä:
formula_6
formula_7
formula_8
formula_9
formula_10
Predikaattilogiikassa edellisten konnektiivien lisäksi on mallin alkioita ja kvanttoreita vaikuttamassa kaavoihin. Kummallekin kvanttorille, universaalikvanttorille ja eksistenssikvanttorille on myös omat tuonti- ja eliminointisääntönsä, ja toisin kuin konnektiivien säännöissä, niiden käyttöihin liittyy tiettyjä alkion ehtoja:
formula_11
formula_12
Ehdot: *) formula_13 ei saa olla vapaa hylkäämättömissä oletuksissa, joista on johdettu formula_14. **) formula_15 on vapaa muuttujalle formula_13 lauseessa formula_14. ***) formula_13 ei saa olla vapaa lauseessa formula_1 eikä hylkäämättömissä oletuksissa, paitsi lauseessa formula_14.
Jos päättelysysteemiin halutaan tuoda uusia konnektiiveja, niiden päättelysääntöjä koskevat tietyt rajoitukset, joita kutsutaan loogisen harmonian vaatimukseksi.
Eheys.
Luonnollisen päättelyn formula_3 sanotaan olevan eheä, jos johtopäätös kyetään päättelemään oletuksista. Propositiologiikalle ja predikaattilogiikalle on omat eheyslauseensa, jotka kertovat luonnollisen päättelyn olevan eheä.
Propositiologiikassa eheyslause sanoo, että jos lauseen formula_1 voi johtaa oletuksista formula_23 ja kaikkien oletusten totuusarvot ovat 1, myös johtopäätöksen totuusarvo on 1.
Predikaattilogiikassa eheyslause sanoo, että jos lauseen formula_1 voi johtaa oletuksista formula_23 ja tulkintajono formula_26 toteuttaa kaikki oletukset mallissa formula_27, formula_26 toteuttaa myös johtopäätöksen mallissa formula_27.
Zoltán Dömötör

Zoltán Dömötör (21. elokuuta 1935 Budapest – 20. marraskuuta 2019) oli unkarilainen vesipalloilija ja olympiavoittaja. Hän edusti seuratasolla Újpesti TE:tä. Dömötör osallistui olympialaisiin kolmesti, vuosina 1960–1968. Hän voitti yhteensä kolme mitalia, joista yksi oli kultainen ja kaksi pronssisia.